Slovenska kronika, 26.11.2018


Naslov: V jedrski elektrarni bodo nadaljevali s posodabljanjem
Napoved za voditelja:

Jedrska elektrarna v Krškem bo do konca leta proizvedla več kot 5 in pol milijarde kilovatnih ur električne energije in zastavljeni plan presegla za 100 milijonov kilovatnih ur. To je tudi rezultat večletnih vlaganj v posodobitev in varnostno nadgradnjo. Njen nadzorni svet je pred dnevi potrdil gospodarski načrt za prihodnje leto in dolgoročni načrt naložb do leta 2023. V nuklearki si tudi v naprej postavljajo ambiciozne cilje.

H1: Nuklearna elektrarna Krško bo do konca leta presegla letni plan proizvodnje

H2: Proizvedla naj bi 5,5 milijarde kilovatnih ur elektrike, presežek bo 100 mio kWh
H3: Nadzorni svet je potrdil gospodarski načrt za 2019 in načrt naložb do leta 2023
T- Iz Krškega GORAN ROVAN /

X- Snemalec in montažer Sebastijan Ajdišek /

V krški jedrski elektrarni zaključujejo drugo fazo varnostne nadgradnje. Tako v njej že deluje nova pomožna komandna soba.

T- MARIO GLUHAK /

X- tehnični direktor Nuklearne elektrarne Krško /

»To pomeni, da smo sposobni upravljati in kontrolirati elektrarno v fazi zaustavitve. V remontu naslednjega leta pa sledi zaključna faza, kjer bo vzpostavljena polna funkcionalnost pomožne komandne sobe.«

Spomladi so začeli uporabljati tudi novo zgradbo za ravnanje z nizko in srednje radioaktivnimi odpadki. 

T- MARIO GLUHAK /

X- tehnični direktor Nuklearne elektrarne Krško /

»Ta objekt nam omogoča višji standard pri procesiranju teh odpadkov, pa tudi sprošča nam dodatne kapacitete v obstoječem skladišču NSRAO.«
Nadzorni svet je nuklearki potrdil dolgoročni načrt naložb do leta 2023. Tako bodo zanje že prihodnje leto namenili 50 milijonov evrov.
T- STANE ROŽMAN /

X- predsednik uprave Nuklearne elektrarne Krško /

»Predvideva se intenzivna faza izgradnje suhega skladišča za iztrošeno gorivo. Izgradnja takozvane tretje faze varnostne nadgradnje, ki v bistvu pomeni dodatni zalogovnik hladilne vode za primarni del in za sekundarni del elektrarne, dokončanje pomožne kontrolne sobe in pa tehničnega podpornega centra, obratovalnega podpornega centra.«

Ob tem nameravajo v elektrarni zamenjati še visokotlačno turbino, s čimer bodo tudi povečali izkoristek same elektrarne, da bo ta lahko proizvedla še več elektrike.
